Toekenning vir veiligheidswag wat rowers verwilderDie transitorooftog in Zambezi Junction (Foto: Yusuf Abramjee via Twitter) ŉ Veiligheidswag van Fidelity Cash Solutions is vandeesweek geloof vir sy dapperheid nadat hy man alleen vyf gewapende rowers tydens ŉ transitorooftog in hul spore laat omdraai het. Wahl Bartmann, uitvoerende hoof van die maatskappy, sê ŉ wag was Dinsdag om 10:00 besig om geld by ‘n drankwinkel by Zambezi Junction in Pretoria op te laai toe vyf gewapende rowers hom oorrompel het. “Hy was op pad terug na die geldwa toe die mans op hom afgestorm en sy vuurwapen probeer afneem het. ŉ Struweling het tussen die mans en die wag ontstaan en die wag is in die maag geskiet,” sê Bartmann. Die bestuurder van die geldwa het gesien die wag word geskiet en het blitsig gereageer om sy kollega te help. “Die bestuurder het ongelooflike dapperheid getoon. Hy het die gewonde wag gehelp en het in die proses boonop al die geldsakke teruggekry. Hy het die verdagtes agterna gesit en hulle het in verskeie rigtings laat spaander. Hy het een van die verdagtes in die proses ook platgetrek.” Met die hulp van die polisie is al vyf verdagtes eindelik aangekeer. Die gewonde wag is ná die voorval na ŉ nabygeleë hospitaal geneem en is in ŉ bestendige toestand. Die veiligheidsmaatskappy gaan ŉ toekenning aan die geldwabestuurder gee vir sy dapperheid en vreesloosheid. Bartmann het ook die gewonde wag ŉ spoedige herstel toegewens.